b'\n_START_ARTICLE_\nFerdinand T\xc3\xb6nnies\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nT\xc3\xb6nnies syntyi 1855 rikkaaseen perheeseen Schleswig-Holsteinissa, Saksassa. H\xc3\xa4n opiskeli Jenan, Bonnin, Leipzigin, Berliinin ja T\xc3\xbcbingenin yliopistoissa. Viimeksi mainitusta T\xc3\xb6nnies v\xc3\xa4itteli tohtoriksi vuonna 1877. H\xc3\xa4nest\xc3\xa4 tuli 1881 Kielin yliopiston yksityisopettaja Privatdozent, koska h\xc3\xa4n ei itse pit\xc3\xa4nyt virallisen aseman taakasta ja koska h\xc3\xa4n oli sosiaalidemokraattina poliittisesti ep\xc3\xa4ilytt\xc3\xa4v\xc3\xa4._NEWLINE_T\xc3\xb6nniesin ensimm\xc3\xa4inen kirja Gemeinschaft und Gesellschaft julkaistiin 1887. Se on my\xc3\xb6s h\xc3\xa4nen tunnetuin ja vaikutusvaltaisin teoksensa. Kirja k\xc3\xa4sitteli Gemeinschaft\xe2\x80\x93Gesellschaft-erottelua. Sit\xc3\xa4 on hankala k\xc3\xa4\xc3\xa4nt\xc3\xa4\xc3\xa4 suomeksi, mutta \xe2\x80\x99Gemeinschaft\xe2\x80\x99 tarkoittaa suurin piirtein yhteis\xc3\xb6\xc3\xa4 ja \xe2\x80\x99Gesellschaft\xe2\x80\x99 yhteiskuntaa. Sen perusajatuksena oli esitell\xc3\xa4 ihmisen kaksi perustapaa liitt\xc3\xa4\xc3\xa4 yhteis\xc3\xb6llinen ja yhteiskunnallinen. Jos yhteenliittyminen oli arvokasta ja itsess\xc3\xa4\xc3\xa4n p\xc3\xa4\xc3\xa4m\xc3\xa4\xc3\xa4r\xc3\xa4, kyseess\xc3\xa4 on yhteis\xc3\xb6llinen yhteenliittym\xc3\xa4, eli Gemeinschaft-suhde. Jos taas yhteenliittyminen on vain v\xc3\xa4line, tuloksena syntyy v\xc3\xa4littyneit\xc3\xa4 tai v\xc3\xa4lineellisi\xc3\xa4 Gesellschaft-suhteita. Gemeinschaft und Gesellschaft ei saanut julkaisemisaikanaan kovinkaan laajaa lukijakuntaa._NEWLINE_T\xc3\xb6nnies sai vaikutteita brittil\xc3\xa4iselt\xc3\xa4 Thomas Hobbesilta, jonka teokset Behemoth ja Elements of Law, Natural and Politic h\xc3\xa4n julkaisi englanniksi vuonna 1889. Lis\xc3\xa4ksi h\xc3\xa4n julkaisi 1896 saksasi Hobbes-el\xc3\xa4m\xc3\xa4kerran Thomas Hobbes Leben und Lehre._NEWLINE_T\xc3\xa4yden professuurin T\xc3\xb6nnies sai 1913, mutta h\xc3\xa4n j\xc3\xa4tti paikan jo kolmen vuoden p\xc3\xa4\xc3\xa4st\xc3\xa4. H\xc3\xa4n palasi 1921 Kieliin emeritusprofessorina. Vuoden 1922 teoksessaan Kritik der \xc3\x96ffentlichen Meinung T\xc3\xb6nnies k\xc3\xa4sitteli yleist\xc3\xa4 mielipidett\xc3\xa4, tapoja ja teknologiaa ja vuoden 1931 toksessa Einf\xc3\xbchrung in die Soziologie yhteiskunnallisia organisaatiota, arvoja ja normeja. H\xc3\xa4net erotettiin natsihallinnon aikana 1933, ja h\xc3\xa4n kuoli 1936. T\xc3\xb6nnes kirjoitti uransa aikana ainakin 900 julkaistua julkaistua kirjoitusta.'